La intrarea României în Al Doilea Război Mondial, în Chișinău locuiau circa 50.000 de evrei, dintre care o mare parte (aprox. 40.000) au apucat să se refugieze odată cu începerea ostilităților (Operațiunea München). Conform situației de la sfârșitul verii, în data de 1 septembrie 1941 erau deținuți în ghetou 11.252 de evrei. Începând cu 8 octombrie și până la sfârșitul lunii octombrie 1941 autoritățile române au masacrat o parte dintre evrei, iar o altă parte a fost deportată în Transnistria. Către sfârșitul anului 1941 mai rămăseseră în Chișinău doar 215 evrei din căsătorii mixte și convertiți la creștinism. La 30 iunie 1942, ultimii 224 de evrei dintre care 20 de copii, au fost deportați în stânga Nistrului.